S-308/2010

Mál þetta, sem dómtekið var 14. desember sl., höfðaði lögreglustjórinn á Akureyri hér fyrir dómi með ákæru, útgefinni 20. október 2010 á hendur X, og A, fæddum 1990;

„fyrir fíkniefnalagabrot, með því að hafa þriðjudaginn 19. janúar 2010, verið með saman í vörslum sínum 69,49 grömm af hassi á heimili sínu að [...] á Akureyri, en ákærði [A] hafði skömmu áður keypt í söluskyni um 100 grömm af hassi í Reykjavík, sem þau síðan fluttu með sér til Akureyrar, en ákærði [A] og að einhverju leyti ákærða [X] voru búin að selja um 25 grömm af efninu, þegar lögreglan haldlagði afganginn.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, sbr. lög nr. 60, 1980, sbr. lög nr. 13, 1985 og sbr. lög nr. 82, 1998 og 2. gr., sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001.

Þess er krafist að ákærða verði dæmd til refsingar, til greiðslu alls sakarkostnaðar og til að sæta upptöku á haldlögðum fíkniefnum sem tilgreind eru í efnaskrám nr. 17.142 & 17.208 og ávinnings af broti sínu að fjárhæð kr. 120.000, samkvæmt 6 mgr. og 7. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.“

Á dómþingi þann 14. desember sl., var þáttur ákærða A skilinn frá málinu, sbr. heimildarákvæði 169. gr. laga nr. 88, 2008 um meðferð sakamála.

Ákærða krefst vægustu refsingar sem lög leyfa, þá krafðist skipaður verjandi hennar hæfilegra málflutningsþóknunar.

Ákærða hefur hér fyrir dómi skýlaust játað brot sitt. Játning ákærðu er í samræmi við gögn málsins og þykir brot hennar því nægilega sannað, en það er jafnframt réttilega heimfært til refsiákvæða í ákæru.

Samkvæmt sakavottorði gekkst ákærða undir sektargreiðslu með sáttargjörð hjá sýslumanninum á Akureyri fyrir þjófnaðarbrot þann 3. maí 2010.

Refsingu ákærðu ber að tiltaka með hliðsjón af 78. gr. almennra hegningarlaga, og þykir hún hæfilega ákveðin 30 daga fangelsi. Með hliðsjón af skýlausri játningu ákærðu, ungum aldri og atvikum máls að öðru leyti, þykir fært að fresta fullnustu refsingarinnar skilorðsbundið í tvö ár frá uppkvaðningu dómsins að telja og skal hún falla niður að þeim tíma liðnum haldi ákærða almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955.

Haldlögð fíkniefni verða gerð upptæk eins og krafist er í ákæru, en einnig tilgreindir fjármunir.

Ákærða greiði málskostnað, þ.e. málflutningsþóknun skipaðs verjanda síns Þ-kk-ef H-kk-ef hdl., sem þykir hæfilega ákveðin 75.300 að meðtöldum virðisaukaskatti, en annan kostnað leiddi ekki af rekstri málsins.

Dóm þennan kveður upp Ó-kk-nf Ó-kk-nf héraðsdómari.

D Ó M S O R Ð :

Ákærða, X, sæti þrjátíu daga fangelsi en fresta skal fullnustu refsingarinnar og hún niður falla að liðnum tveimur árum frá uppkvaðningu dómsins að telja, haldi hún almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955.

Ákærða sæti upptöku á 69,49 grömmum af hassi, sem tilgreind eru í efnaskrá lögreglu nr. 17.142 og 17.208 svo og 120.000 krónur í peningum sem lögreglan á Akureyri haldlagði.

Ákærða greiði allan sakarkostnað, þ.m.t. málflutningsþóknun skipaðs verjanda síns Þ-kk-ef H-kk-ef hdl. 75.300 krónur.